2. Sampun tamtu langkung gampil pamêndhêtipun, samasa parlu kangge kabêtahan dhusun, tinimbang wontên ing kridhit bang, amargi kacariyos mêntas wontên kêdadosan, salah satunggalipun wadana dhistrik, ingkang dunungipun kalihan kantor kridhit bang Surakarta watawis 32 K.M. mêndhêt arta kas dhusun ingkang sumimpên wontên ing kridhit bang wau ngantos rambah kaping kalih, dèrèng sagêd nampèni, amargi pamirêng kula cap jêmpolipun kapala dhusun kirang sae (kirang cêtha) nanging kosokwangsulipun bilih nglêbêtakên arta, sanadyan kirang cêtha inggih lajêng kapuwung. Jalaran manawi nagari tansah ngindhakakên sêsanggènipun para kawula, sabab dening kêkirangan arta, saèstunipun inggih botên prayogi, sarta pêcah-pêcahing wawênang babagan arta punika nun inggih damêl sudaning kaluhuran dalêm.